Alle brandstof uit gekaapte tenkwa getapFoto verskaf deur die EMPD ŉ Tenkwa, wat gekaap is, is leeg gevind nadat al die brandstof gedreineer is. Hoofsuperintendent Wilfred Kgasago van die Ekurhuleni-metropolisie het gesê die EMPD se berede eenheid het Donderdagoggend omstreeks 05:00 op die N3-snelweg op die tenkwa afgekom. “Die vragmotor is in die vroeë oggendure gekaap. Dit is in die veld naby die N3 Sasol Petro Port gevind op die grens van Ekurhuleni en Heidelberg,” het Kgasago verduidelik. “Die bestuurder is ongedeerd in die kajuit gevind. Hy was vasgebind.” Die inhoud van die tenkwa is vermoedelik gedreineer, aangesien die tenkwa leeg was. Die bestuurder van die tenkwa is na die Vosloorus-polisiestasie geneem om ŉ saak van kaping en diefstal aanhangig te maak. Die tenkwa is na die SAPS Van Ryn Deep-skut in Benoni geneem vir veilige bewaring.